HU Az Európai Unió Hivatalos Lapja C 257/16

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 257/11)

Ez a közzététel az 1151/2012/EU európai parlamenti és tanácsi rendelet 51. cikke alapján jogot keletkeztet a kérelem elleni felszólalásra (1).

EGYSÉGES DOKUMENTUM

„VALE OF EVESHAM ASPARAGUS”

EU-szám: PGI-GB-02108 – 2016.1.21.

OEM ( ) OFJ ( X )

1. Elnevezés

„Vale of Evesham Asparagus”

2. Tagállam vagy harmadik ország

Egyesült Királyság

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

„Vale of Evesham Asparagus” az elnevezése annak a zöld spárgának, amelyet a meghatározott földrajzi területen termesztenek. A „Vale of Evesham Asparagus” termesztése csak április és július között történik.

A „Vale of Evesham Asparagus” színe a világoszöldtől a sötétzöldig terjed, a csúcsrész pedig a növekedés ütemétől és az éjszakai hőmérséklettől függően lila.

Alakja a fajtának megfelelően apró eltéréseket mutathat. A hosszú, vékony sípok felezőpontnál mért átmérője jellemzően 8 mm és 24 mm között változik. Maximális betakarítási hossza 22 cm. A ropogós és törékeny nyers spárga íze a friss borsó ízéhez hasonlít. A főtt spárga teljesen az érett, diószerű articsókára emlékeztet, aromája pedig a gyenge füvet és a friss borsót idézi, ami azonban a betakarítási hőmérséklet szerint változhat.

A „Vale of Evesham Asparagus” értékesítése szupermarketek esetén pántolt köteg, flow-pack vagy zsugortömlő kiszerelésben, gazdaboltok esetén kötegekben történik. A terméknek teljesítenie kell a „Vale of Evesham Asparagus” alábbi minőségi specifikációját:

Méretek

A terméket 15 cm és 22 cm közötti hosszúságú, kézzel egyenletesre vágott kötegekbe osztályozzák. A kötegen belüli sípok – felezőpontnál mért – átmérője a következő 4 mm-es tartományok valamelyikébe tartozik: 4-8, 8-12, 12-16, 16-20, 20-24 mm.

Minőségi tulajdonságok

Minden síp tiszta, friss és ép, valamint károsodástól, élő kártevőktől és progresszív betegségtől mentes.

Csak minimális görbület lehetséges, és a késztermékbe szánt termékeknek egységes megjelenésűnek kell lenniük. 70 fokosnál nagyobb görbületű csúcs esetén a síp nem használható fel, továbbá a síp felezőpontjától induló görbület is kerülendő. Követelmény, hogy a sípok csúcsa zárt és minimális magtartalmú legyen.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A növényt a termékleírásban meghatározott Vale of Evesham területén kell termeszteni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Vale of Evesham Asparagus” forgalmazása átmérő és hosszúság szerinti osztályozáson alapul.

A termék értékesítése szupermarketek esetén pántolt köteg, flow-pack vagy zsugortömlő kiszerelésben, gazdaboltok esetén kötegekben történik.

Átmérő szerint a terméket 4 mm-es tartományú csoportokra kell osztani, és kötelező a „Vale of Evesham Asparagus” minőségi specifikáció teljesítése.

3.6. A bejegyzett elnevezést viselő termék címkézésére vonatkozó egyedi szabályok

Az OFJ logót minden címkén ugyanabban a látómezőben kell feltüntetni, ahol a védett név van.

Az OFJ logót a helyes „formátumban” és legalább 15 mm-es átmérőben kell szerepeltetni.

A csomagoláson és az értékesítési hely minden anyagán fel kell tüntetni a termelő tanúsítási számát, amit az ellenőrző szerv ad ki.

4. A földrajzi terület tömör meghatározása

A terület Malvern Hills, Wychavon és Stratford upon Avon járási tanácsok területén található.

5. Kapcsolat a földrajzi területtel

A „Vale of Evesham Asparagus” ízét és állagát főként Vale of Evesham termesztési és talajviszonyai, valamint a termék legjobb termesztési módjára vonatkozó ismeretek és tapasztalatok határozzák meg. Vale of Evesham régi spárgatermesztő vidék, és a termékhez számtalan hagyomány kapcsolódik. Vale of Evesham arról híres, hogy ott terem a legjobb minőségű spárga.

Vale of Evesham mikroklímája, valamint az uralkodó talajtípusok döntő szerepet játszanak a termékminőség biztosításában. A földrajzi területen termesztett spárgára meghatározó hatást gyakorolnak a Severn (Worcestershire) és az Avon (Worcestershire és Warwickshire) folyók vízgyűjtőjének devoni homokkövéből kialakult mély homoktalajú, egyedi táblák. A homoktalaj jó vízelvezetésű és tavasszal gyorsan felmelegszik.

A „Vale of Evesham Asparagus” ízét a közvetlenül a fotoszintézisből származó elsődleges metabolitok (például cukrok), valamint a növény által a környezeti körülmények, gyakran pedig a növényi stressz következtében termelt másodlagos metabolitok adják. A gyökértörzs növekedését meghatározó mikroklíma és talajkörnyezet tehát döntő fontosságú a termékíz kialakulásában.

A mérsékelt éghajlatú Vale of Evesham meleg, száraz nyarai hajtásképződés idején segítik a fotoszintézist és biztosítják azt, hogy a hajtás kora őszig zöld maradjon; a kései hajtás miatt hosszú a rügyképződési idő és kialakul a „Vale of Evesham Asparagus” spárgasípok tipikus mérettartománya, továbbá a gyökérrendszer szénhidrátokkal töltődik fel, ami a következő évben szagosbükköny jellegű illatot kölcsönöz a növénynek. A térség átlagos csapadékmennyisége 700 mm, ami jól eloszlik az év során és kiváltja az öntözést a hajtásképződés idején (július–október). A nyári hőmérséklet 15 és 30 °C között alakul. Tavasszal a talaj fokozatos felmelegedése finoman megszakítja a gyökértörzsek nyugalmi fázisát és már április elején elindítja a tenyészidőszakot. A tenyészidőszakra nagyon változó hőmérséklet jellemző, és ez a változatosság a talaj jellemzőivel együtt eredményezi azt az enyhe stresszt, amely segít kialakítani a „Vale of Evesham Asparagus” klasszikus ízét.

A „Vale of Evesham Asparagus” táblák homoktalaja megfelelő mélységet biztosít a gyökértörzsnek a mélyre hatoló gyökérzetet kialakításához, hogy tárolhatók legyenek a nyáron képződő cukrok. Ez javítja a gyökértörzs egészségi állapotát és még édesebbé teszi a növényt. Tavaszi felmelegedésének köszönhető a korán induló tenyészidőszak. A talaj homokfrakciójának melegedése meredek hőprofillal jellemezhető, ami megváltoztatja a rajta áthaladó spárga növekedési ütemét. Mindez segíti a másodlagos metabolitok keletkezését (beleértve az antocianinok egyensúlyát is), ez pedig jellegzetes ízt kölcsönöz a Vale of Evesham térségben termő spárgának.

A talaj reakciókészsége azt jelenti, hogy a talaj hőmérséklete gyorsan reagál a változó nappali és éjszakai hőmérsékletre, ez pedig tavasszal újabb enyhe stresszt jelent a gyökértörzsnek, hozzájárulva az íz és a jellegzetes Vale of Evesham tulajdonság kialakulásához. A talajból hiányzó jelentős agyagfrakció azt jelenti, hogy a talajnak kisebb a mechanikai ellenállása a sípokkal szemben, vagyis növekedésük során a sípok viszonylag szabadon mozoghatnak a talajban. A sípoknak így viszonylag egyforma átmérőjük és telt, lágy állaguk lesz.

A talaj és a mikroklíma egyedi kombinációja eredményezi a „Vale of Evesham Asparagus” jellegzetességének számító gyorsan növő sípokat, illetve ízt és állagot. A táblák váltása ugyan vetésforgóban történik, de a talajban felhalmozódó betegségtényezők miatt spárga mintegy 30 évig nem kerülhet újra beléjük. A legjobb spárgatáblák kőmentesek, mert így biztosított a hajtások zavartalan növekedése a talajon át a felszínig. Ez azért fontos, mert a túl sok kő rontja a hajtások minőségét. Nagyon fontos a jó helyszínválasztás, hiszen a fenti okok miatt nem minden tábla alkalmas a spárga termesztésére. Fontos továbbá az, hogy termesztő figyelembe vegye az adottságokat és csak olyan táblát válasszon, amelynél a helyes fekvés nem segíti a vízfolyásokba irányuló talajeróziót. A legjobb fekvésű táblák általában enyhén lejtenek. Nem véletlen tehát, hogy a spárgatáblák ezeken a spárga termesztésére leginkább alkalmas vízgyűjtő területeken találhatók.

A legjobb eredmények érdekében az egyes táblákat jól ismerő termesztőnek mindig jól meg kell fontolnia, hogy mikor végzi el az előző évi hajtások összezúzását és kiszárítását, illetve a következő szedési idényhez szükséges ágyások kialakítását. Fontos a talaj kellő szárazsága a traktor tömegének elbírásához, hogy minél kevésbé nyomódjanak össze a gyökerek. A spárgaágyások nedves talaja rosszul vezeti a vizet, és a további esőzések és a szedéskor bekövetkező taposás miatt gyorsan összenyomódik. A termesztőnek ismernie kell a széllel járó kockázatot is egyes fajták esetében, amelyeknél a hajtás nem elég erős ahhoz, hogy a szedést követő fotoszintézis során egyenesen állva maradjon. Alacsony lignintartalmú fajták nem ültethetők szeles táblára, mert egyedeik a hajtásnövekedés során eldőlnek és a gyökerekben nem termelnek a következő évi gazdaságos termesztés fenntartásához elegendő szénhidrátot.

A szedők minden szedési idény elején spárgavágási képzésben részesülnek. A szedők rövid, recés kést használnak, amivel előbb megmérik a helyes hajtásmagasságot, majd gyors nyomó-húzó mozdulattal közvetlenül a talajszint felett elvágják a hajtást anélkül, hogy azt a talajba nyomnák. A sípokat ezután a csúcsokat összeérintve tálcákra rakják, hogy ne legyen földes a növény ehető része.

Az idény során a termesztő a szaktudására támaszkodva dönti el, hogy melyik táblán mikor induljon a szedés. Hűvös időszakokban – amikor a talaj hőmérséklete 10 °C körül mozog – lelassul a fejlődés, és a helyes síphosszúság érdekében a szedést csak minden másnap szabad végezni. Ha azonban a talaj hőmérséklete 14 °C fölé emelkedik és a növény „beindul”, akkor a lehető leggyorsabban el kell végezni a betakarítást, szükség esetén akár napi kétszeri szedéssel.

Vale of Evesham hírnevét az itt termelt luxuszöldség, vagyis a helyileg „Gras” néven ismert spárga teremtette meg. Evesham az egyetlen olyan városi központ az Egyesült Királyságban, amelynek határain belül spárgatermesztés folyik; a spárga akkora gazdasági és kulturális jelentőséggel bír Vale of Evesham számára, hogy ezt a fenséges zöldséget egy komoly rendezvénnyel ünnepli, amire a világ minden tájáról ezrével érkeznek a látogatók. A térségben szervezett fesztivál célja a növény népszerűsítése és annak a közhasznú társaságnak az elősegítése, amelyben minden kérelmező tag, és amelynek egyetlen feladata a spárga népszerűsítése a területen belül. A Szent György napján induló Spárgafesztivál a Spárgafutással veszi kezdetét.

Bretfortonban a 650 éves a Fleece Inn szervezésében már legalább 35 éve rendezik meg az éves Spárgaárverést. A fűzfavesszővel hagyományos kötegekbe kötött legszebb helyi sípok („buds of gras”) árverésen találnak gazdára, vagy tombolán vesznek részt a Bretforton Silver Band támogatása céljából. Az egy kötegért adott eddigi legmagasabb összeg 750 angol font volt; ezt az a Round of Gras pub (Badsey) fizette, amely – saját állítása szerint – a világ egyetlen, spárgakötegről elnevezett pubja. A spárgához kapcsolódva számos egyéb eseményre is sor kerül a térségben április 23. és június 21. között (a szedési időszakban), amelyek során az ország egyik legkeresettebb finomsága megkóstolható, megvásárolható, elkészíthető és megismerhető.

A Vale of Evesham térségére jellemző spárgatermesztés hagyománya 1768-ig vezethető vissza – akkor látogatott a városba Arthur Young, a Mezőgazdasági Testület akkori titkára. 1771-ben megjelent, „A Six Months Tour of the North of England” című könyvében arról ír, hogy a spárgát Eveshamból Bath és Bristol piacára szállították eladásra. Egy eveshami polgárnak a Morning Chronicle című lapban 1782. augusztus 30-án megjelent levele is említést tesz a városból Bath és Bristol piacára szállított spárgáról.

A „General View of the Agriculture of the County of Worcester” című munkájában (1813) W Pitt több spárgamezőről tesz említést. (A mező ebben az értelemben nagyobb darab sík földterületet jelent.) 1830-ban a Royal Horticultural Society érmet adományozott Anthony New számára, az általa abban és az előző esztendőben a Vale of Evesham Society bemutatóin kiállított kiváló spárgaegyedek elismeréseként. (Lásd Gaut: A History of Worcs Agriculture, 294. oldal).

A kertészeti ágazatnak a 19. század utolsó negyedében bekövetkezett gyors fejlődése nyomán a Vale of Evesham térségében folyó spárgatermesztés területe is megnövekedett. C A Binyon „The L.B.G. Story” című könyvében (Littleton & Badsey Growers Ltd) számol be a spárgatermesztés és Vale of Evesham közötti történelmi kapcsolatról. Az 1925 és 1981 között működő Vale of Evesham Spárgatermesztők Szövetsége a térségi spárgatermesztés népszerűsítését szolgálta.

A Badsey Society (www.badsey.org.uk) elmondásokon alapuló és fényképes bizonyítékokkal is alá tudja támasztani a térségben folytatott spárgatermesztés történetét.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.gov.uk/government/publications/protected-food-name-vale-of-evesham-asparagus-pgi

(1) HL L 343., 2012.12.14., 1. o.